***Приложение № 1 от 1 към Решение № 83, точка 16, Протокол № 6 от 27.10.2020 година на ОбС Хитрино!***

**ОБЩИНСКИ СЪВЕТ – ХИТРИНО, ОБЛАСТ ШУМЕН**

**ПРАВИЛНИК**

**за организацията и дейността на Общинската комисия по безопасност на движението по пътищата при община Хитрино**

Приет от Общински съвет с Решение № 83, Протокол № 6 от 27.10.2020 г., точка 16.

**ГЛАВА ПЪРВА**

**ОБЩИ ПОЛОЖЕНИЯ**

Чл.1. Този правилник урежда създаването, структурата, функциите и дейността на Общинската комисия по безопасност на движението по пътищата при община Хитрино.

Чл.2. Общинската комисия по безопасност на движението по пътищата е специализиран консултативен орган при община Хитрино по проблемите на безопасността на движението по пътищата. Комисията се създава с цел осигуряване координираност и провеждане на обща политика в действията на органите на държавната власт, органите на местното самоуправление и обществеността във връзка с проблемите на безопасността на движението по пътищата.

**ГЛАВА ВТОРА**

**КОНСТИТУИРАНЕ, СТРУКТУРА И ФУНКЦИИ**

Чл.3. Състав на Общинската комисия по безопасност на движението.

(1). Общинската комисия по безопасността на движението се състои от председател, заместник-председател, секретар и членове.

(2). Председател на комисията е Заместник кмета на Община Хитрино.

1. Заместник Председател - Главен специалист УТ на Община Хитрино;

2. Секретар - гл. специалист „ОМП“ на Община Хитрино;

(2). При необходимост в състава на комисията могат да бъдат включвани и други представители на Община Хитрино, чиито компетенции имат отношение към безопасността на движение.

(3). Членове на Комисията са представители на:

- ОД на МВР Шумен;

Чл.4. Кметът на Община Хитрино:

(1). В 14-дневен срок от влизането в сила на настоящия правилник определя със Заповед

състава на комисията.

(2). В 7-дневен срок от влизането в сила на настоящия правилник уведомява ръководителите и представителите на съответните организации, относно необходимостта от конституирането на комисията, и ги поканва да определят, съответно да посочат представителите си по чл.3, ал. 3.

(3). Комисията се конституира с провеждане на първото си заседание, в което участват всички нейни членове.

(4).Членовете на комисията участват в работата й безвъзмездно.

Чл.5.(1).Секретарят на комисията координира и ръководи администрирането на дейността й.

 (2) При осъществяване на работата си, комисията се произнася с решения. С решенията си комисията може да приема препоръки, инструкции, декларации, открити писма, и други актове.

(3). Комисията приема решенията си с обикновено мнозинство от присъстващите членове.

Чл.6. (1). Комисията има консултативни функции относно всички проблеми, касаещи безопасността на движението по пътищата.

(2). Комисията взема отношение както по принципни въпроси, така и по конкретни въпроси, а също и по възникнали казуси.

(3). С дейността си комисията обезпечава по– добрата координираност и провеждането на обща политика в действията на всички органи по проблемите на безопасността на движението по пътищата, като съобразява конкретните обществени потребности в тази връзка.

(4). За обезпечаване ефективността на дейността си, комисията може да търси съдействието на съответните органи и заинтересовани лица, като изисква съответната информация относно съществуващите проблеми, по предмета на дейността й, както и относно последиците от предприеманите действия.

(5). Всеки гражданин има право да сезира комисията с проблеми от нейната компетентност.

Чл.7.Председател:

(1). Председателят организира и ръководи работата на комисията, в т.ч.:

1. Представлява комисията;

2. Ръководи заседанията на комисията;

3. Води от името на комисията кореспонденцията й;

4. Свежда до знанието на комисията постъпващи предложения, молби, сигнали и жалби;

5. Внася за разглеждане от комисията постъпилите материали.

(2). При организиране работата на комисията, председателят се подпомага от секретар.

(3). Председателят на комисията може да покани за участие в работата на комисията представители на други държавни органи, невключени в състава й, както и представители на други държавни и неправителствени организации, които имат отношение към безопасността на движението по пътищата.

(4). По решение на комисията, председателят може да привлича и външни експерти, на които да възлага изпълнението на конкретни задачи, свързани с безопасността на движението по пътищата.

Чл.8. Заместник-председателят изпълнява функциите на председател в периода на неговото отсъствие.

Чл.9. Секретар:

1. Организира работата по подготовка и провеждане заседанията на Комисията;

2. Организира съхранението и достъпа до решенията на комисията;

3. Осъществява контрол по изпълнението на решенията на Комисията.

Чл.10. Членове:

1. Членовете на комисията вземат участие в заседанията й.

2. Внасят за разглеждане актуални въпроси по безопасността на движението;

3. Информират Комисията за извършената работа по проблеми, засягащи безопасността на движението по пътищата, в представяните от тях органи, ведомства или други организации;

4. Осигуряват Комисията с необходимата за дейността и информация.

5. Оказват методическа помощ по проблемите на безопасността на движението в териториално-

административните единици на Общината;

6. Съдействат за изпълнение на решенията на комисията.

**ГЛАВА ТРЕТА**

**ОРГАНИЗАЦИЯ НА ДЕЙНОСТТА**

Чл.11.(1). Комисията заседава не по–малко от веднъж на всеки два месеца.

 (2). Заседанията се провеждат по решение на председателя или въз основа на решение, взето от предишно заседание.

(3). Комисията може да проведе извънредно заседание по предварително обявен дневен ред по инициатива на председателя.

(4). Секретарят подготвя материалите за разглеждане на заседанията на комисията и ги изпраща на членовете й, най-малко 5 дни преди датата на съответното заседание.

(5). Между заседанията, секретарят организира и подпомага изпълнението на приетите задачи.

(6). При откриване на заседанието, всеки член на комисията може да прави предложения за включване на допълнителни въпроси в дневния ред.

(7). Заседанията на комисията са редовни, ако на тях присъстват най-малко половината от членовете й.

(8). Решенията на комисията се приемат с обикновено мнозинство от присъстващите на заседанието.

(9). За всяко проведено заседание на комисията се съставя протокол, който се подписва от председателя, или от лицето, което го замества в случаи на отсъствие  и от секретаря.

(10). В протокола се посочват присъствалите на заседанието, обсъжданата тема, препоръки и приетите решения. Към протокола се прилагат материалите, разгледани на заседанието.

(11). Документацията на комисията се съхранява под ръководството на секретаря.

(12). Администрирането на дейността на комисията се подпомага от общинската администрация.

(13). Необходимите финансови средства за дейността на комисията се осигуряват от бюджета на общината.

**ЗАКЛЮЧИТЕЛНИ РАЗПОРЕДБИ**

§ 1. Този правилник е приет на основание § 1а, ал. 2 от ДР (допълнителните разпоредби) на Закона за движението по пътищата, с Решение № 83, Протокол № 6 от 27.10.2020 г., точка 16 на Общински съвет Хитрино.

§ 2. Изпълнението на правилника се възлага на кмета на Община Хитрино.

§ 3. Правилникът влиза в сила от датата на приемането му от Общински съвет Хитрино

**МУСТАФА АХМЕД:**

ПРЕДСЕДАТЕЛ НА ОбС ХИТРИНО

**НЕВЯНКА ТОДЕВА:**

ПРОТОКОЛИСТ НА ОбС ХИТРИНО